Nos Johannes, miseracione diuina episcopus Aboensis, et capitulum ibidem notum facimus omnibus et singulis quorum interest seu interesse poterit in futurum, quod propter homi[ci]dium quoddam per Iohannem Kølnæræ, ciuem Aboensem, jn Iohannem, cognominatum quondam Lodewikskumpan, suadente dyabolo perpetratum inimicicie capitales inter consanguineos ipsius Iohannis occisi et dictum Iohannem Kelnæræ multis temporibus perdurabant, que tandem, intercedentibus bonis hominibus pacis vnitatem zelantibus, summo medi[a]tore cooperante sopite fuerant jn hunc modum, quod predictus Johannes Kelneræ vnum altare cum singulis ornamentis sibi debitis constitueret in ecclesia cathedrali, in quo due misse jn honorem Dei et animarum defunctorum salutem* singulis celebrarentur ebdomadis perpetuo duratura (ͻ: -re), quod sponte subiens, quamuis sibi satis onerosum, duas col[o]nias, quarum vna sita est prope castrvm Aboense, dicta Ascasæ, et altera** in Lundis, obtulit ipsi altari in perpetuum subiciendas, vt ex fructibus jnde prouenientibus possent petita superius omnia consummari. Sed quia consanquineis antedictis Iohannis antedicti defuncti videbatur hoc posse futuris temporibus euacuari propter pericula casualia, ecclesia cathedralis ipsas colonias acceptauit tali condicione, vt yconomus eiusdem ecclesie, qui pronunc est aut pro tempore fuerit, ipsum altare cum suis ornamentis fundat et construat, et sic deinceps sacerdoti missas in ipso celebranti et curam ipsius gerenti, sicut expressum est supra, x mark aut iɉ marcas puri [argenti?] annuatim exponat, et cum hoc qualibet die, qua sepedictus Iohannes defu[n]ctus de medio sublatus fuit, scilicet in profesto purificacionis beate virginis Marie, ɉ mark exsoluat, pro missis in commemoracione ipsius distribuendam*** curato altaris beate virginis gloriose. Datum Abo anno Dominj mccclxxiiij, die beati Olauj martiris, nostris sub sigillis et ciuitatis Aboensis.